
Nem veszíthetjük el őket. Fiatalkorú elkövetők elleni büntetőeljárások specialitásai

„A gyerekek és a fiatalok nem tárgyak. Nem csak statisztikai adatok vagy ügyek… Ők jelentik számunkra a jövőt. Nem veszíthetjük el őket.” Jo de Linde gondolatát választottam mottóul, hiszem dolgozatomban a fiatalkorú elkövetők ellen folytatott büntetőeljárások nyomozati szakának speciális vonásait és az egyes nyomozati cselekmények krimináltaktikai sajátosságait mutatom be, a rendes eljáráshoz képest a specialitásokra koncentrálva.
A dolgozatomban főként a Btk. 16. § - ában felsorolt bűncselekményt elkövető és az elkövetés időpontjában a bűncselekmény következményeinek felismeréséhez szükséges belátással rendelkező 12. életévét betöltött, de a 14. életévét be nem töltött személyekkel foglalkozom. Ez a kiegészítés a fiatalkorú terhelt fogalmába 2013. július 1-től került be, így úgy gondolom, hogy e téma bárminemű feldolgozása aktuális és hasznos.
Vizsgálatomat azért kezdtem, mert szerettem volna összegezni a bűnügyi eljárás nyomozati szakaszában a fiatalkorúakkal szemben alkalmazható módszereket. Igyekeztem bemutatni a bűnügyi nyomozói munkám során szerzett gyakorlati tapasztalataim mellett a kriminalisztikai és büntető eljárásjogi aspektusú ismereteket, kutatási eredményeket is. Elismert szakemberekkel: ügyészekkel, védőkkel, igazságügyi szakértővel folytattam beszélgetéseket, akiktől aktuális, naprakész információkat kaptam a témában.
A kapcsolódó fogalmak ismertetése után bemutatom büntethetőség alsó határát nemzetközi vonatkozásban. Ezután az ügyészre, a védőre, a törvényes képviselőre vonatkozó speciális szabályokkal ismerkedhetnek meg. A bizonyítási eszközök és kényszerintézkedések specialitásai mellett olvashatnak a fiatalkorú terheltek gyanúsított kihallgatásáról, melyeket krimináltaktikai ajánlásokkal egészítettem ki. Bemutattam, hogy az új törvények egyre inkább törekednek a gyermekkorúak kihallgatásával kapcsolatos garanciális szabályok kiépítésére, például a gyermekmeghallgató szobák kialakítása kapcsán.
Az igazságügyi szakértői vizsgálat kapcsán a büntetőjogi belátási képesség vizsgálatáról olvashatnak részletesen, valamint a legfrissebb statisztikai adatokat is közlöm.
Ezen minimális ismeretek nélkül nehéz a büntetőeljárást velük szemben úgy lefolytatni, hogy az elősegítse a nevelésüket, a törvények iránti tiszteletük kialakítását, további cselekmények elkövetésétől való visszatartásukat, a bűnözés megelőzését. Remélem, hogy munkám a gyakorlatban is használható információkat tartalmaz, s eredményesen tudják forgatni a téma iránt érdeklődők. 



